钦定古今图书集成/方舆汇编/职方典/第1526卷 > 《圣泉篇》杨慎
## 钦定古今图书集成/方舆汇编/职方典/第1526卷 > 《圣泉篇》杨慎

龙图天生水，羲画山出泉。眷兹觱沸乱，肇自混沌年。
盈涸在顷刻，消息同坤乾。尘刹变潮汐，亿垓无贸迁。
帝台盎浆下，神瀵壶岭巅。冰雪姑射质，风露绰约仙。
窦云腾潏潏，泓月涵涓涓。虾须穿皎镜，蟹眼了沦涟。
岷觞衍游圣，坳舟喻思元。迷踪鬼方雾，缊真罗甸烟。
讵逢陆羽品，那遇桑钦传。名公纡胜引，喜招陶。芳筵
折简开荟蔚，飞觥延霁天。玉珂鸣重𪩘，金艾明华田。
碧潋洒柔翰，翠微鉴洞弦。临渊称混混，倚谷望谸谸。
丽𬮱鼛鼓动，回谿蕡烛然。荒涂欣良会，兴言遂成篇。